Dit klink soos 'n SMS wat elektronies teruggelees word, en die grootste deel is onverstaanbaar. Tog is daar een sin in Engels wat baie duidelik sê die Suid- Afrikaners "is nie vrag (cargo) nie".
Mev. Gina Louw sê hulle weet nie wat die boodskap beteken nie. Die nommer waarvandaan dit gestuur is, kon nie opgespoor word nie, maar die families het die boodskap na deskundiges gestuur in die hoop dat hulle meer daarvan sal kan ontsyfer.
Sy sê haar man sou haar beslis laat weet het as hulle nie verlede Donderdag sou terugkom nie, of as hulle 'n ander roete sou neem. Dit is dalk wat die boodskap wou oordra.
Mnr. Gerrie du Plessis sê sy seun sou nooit so 'n groot fout begaan as om in die teenoorgestelde rigting te vlieg nie. Kenia is noord van Tanzani'. Du Plessis jr. ken die roete en vlieg dit al vyf jaar.
"Ek kan nie glo dat hy só van koers sou raak nie. Dit was ook 'n mooiweersdag in Tanzani' en daar was nie rede dat hulle van koers af sou dwaal nie."
Du Plessis se pa gee toe dat daar dalk ongerymdhede betrokke kan wees, maar hy wil hom nie steur aan gerugte nie.
Die owerheid in Kenia ontken dat die vliegtuig op die lughawe in Nairobi was. Dié bewering het gekom van 'n ambassadelid van 'n groot moondheid. Dié teenstrydige inligting stem die families tot kommer.
Intussen het Tanzani' begin om sy soektog na die vliegtuig af te skaal. Die land se hoof van burgerlugvaart het gesê die soektog sal net heeltemal afgelas word indien die vliegtuig of die wrak opgespoor is.